寄題張光祿榮佚堂
作者：梅堯臣
朝代：宋

paragraphs: 疏氏昔二傅，張氏今兩卿。
相去千餘載，能與同令名。
亦嘗更侍從，况有冰玉清。
世懷山東業，力制河北兵。
雲煙忽起晦，日月不得明。
白首無所爲，脫身吳楚城。
七十還印綬，不以名教輕。
葺堂讀舊書，時出郊郭行。
水邊觀游魚，樹底愛啼鶑。
適逢野老語，復問農人耕。
紛紛世上士，車馬無此情。